Sistem metral

La **sistem metral** es un sistem de unias de mesura internasional e universal fundida supra leges fisical e conta desimal. Aora la sistem es la plu usada en la mundo.

La sistem metral es la funda de alga sistemes de unias siensal, incluinte la Sistem internasional.

## Istoria e razona

La sistem ia es developada en Frans en sentenio 18 per solve la problem de tro multe sistemes de unias contradisente ja esistente en la pais e en Europa, e sua nonfasilia per conta.

En cuando la unias ja esistente ia ave multe complicada relatas entre los, la idea de la sistem metral ia es sur sempre usa la numero 10 e sua potias e leges fundal de fisica per lia los.

Per esemplo, un de unias de tempo ja ia es universal per tota la umania: la dia. E un dia pote es divideda a 10 oras desimal, e cada ora pote es divideda a 100 minutos desimal, e cada minuto pote es divideda a 100 secondos desimal. Ma la unias de tempo ja ia es universal per tota la paises de Europa, e la unias de tempo introduida par reformidores ia fali permane en usa comun.

Otra unia ance ia es natural e comun conoseda: la angulo direta. La reformidores ia proposa divide lo a 100 grados desimal, e cada grado a 100 minutos desimal. Ma la sistem de unias de angulo ance ja ia es universal per tota Europa, e la proposa ance ia fali.

Per naviga maral la lia de unias de angulo e de longia es importante, car en mapas creada seguente la projeta de Mercator lo es fasil mesura distantias en unias de angulo de arco en surfas de la planeta entre du locas. On ia deside ce la arco de un minuto desimal angulal ta es un unia nova de longia, cilometre, e un mili de lo es un metre.

La jeometria primitiva lia unias de longia con unias de area e unias de volum. Car la plu licuidas cual persones comun trata es la acua e sua disolves, la densia de acua pote es usada per lia unias de volum con unias de masa. Lo ia es desideda ce volum de un cubo de grandia de un metre ta ave masa de 1000 cilogrames, e cada cilogram es divideda a 1000 grames.

La unias de la sistem metral ia es adotada en Frans en la anios 1790 pos la Revolui Franses, en junta con otra proposas razonal: la calendario de la Revolui Franses, e franc franses divideda a 100 sentimes como unia de mone.

Orijinal, la cilogram e metre  ia es legal definida par sua prototipos fisical, corpos fada de un alia platino-iridio, ma presente los ave definis fisical reproduida.

Durante la sentenio 19 la sistem metral ia es adotada en la plu paises de Europa, e a presente lo domina en tota la mundo, con eseta de la SUA do unias tradisional ancora es comun usada.

## Prefisas multiplinte e dividente

La sistem metral adota un sistem de prefisas por unias derivada mostrante la relata cuantial de esta unias con la unia xef.

Per esemplo: un cilometre (km) es 1000 metres, un sentimetre (cm) es 1/100 metre, un milimetre (mm) es 1/1000 metre etc.

En la pasada ia ave un prefisa *miria* per 104 (simbol *my*), ma aora lo no es usada.

## Unias metral

### La unias fundal

* **[[Metre]]** (simbol **m**), la unia de longia.
* **[[Gram]]** (simbol **g**), la unia de masa.

La unia de tempo **secondo** (simbol **s**) no es seria un unia metral, ma es usada con los e per deriva otra unias metral como si lo es un unia fundal.

La temperatur tipal es mesurada en **[[grado de Celsius|grados de Celsius]]** (simbol **℃**), e un unia plu coreta fisical es **[[celvin]]** (simbol **K**), fundida en lo. Esta unias ance es usada con unias metral.

### Unias derivada con propre nomes

Alga unias mecanical ave sua propre nomes tradisional o creada per evita nomes tro complicada.

### Unias con nondesimal lia con unias metral

### Unias con defini fisical nonormal